Liderii AUR au reluat, în plină campanie electorală, retorica anti-maghiară și atacurile la adresa UDMR după ce Fidesz, formațiunea premierului Ungariei Viktor Orban, ar fi negat partidului extremist intrarea în ECR – grupul Conservatorilor Europeni. Membrii AUR au lansat apelative precum ”trădare” și ”creatură hidoasă, șovină”.
”Kelemen Hunor, alături de întreaga lui gașcă de la UDMR, a răspuns mereu la comenzi străine României. Europarlamentarii trimiși de UDMR au fost mai preocupați să apere în Europa interesele altor state, nu pe cele ale României. PSD, PNL și USR au acceptat acest joc la dublu al UDMR-ului și al lui Kelemen Hunor. Au tăcut în mod complice la această trădare a intereselor naționale. Acum le e teamă că îi vom demasca, le e teamă că vom scoate la iveală adevărata lor politică”, a scris el pe o rețea de socializare.
Atacurile la adresa UDMR au apărut după ce AUR a fost lăsat în afara ECR – grupul Conservatorilor Europeni, la ultimele evenimente majore ale acestui grup din care fac parte partidele conduse de premierii Giorgia Meloni (Italia) și Viktor Orban (Ungaria).
Liderii AUR au lipsit de la la întâlnirea partidelor ultrapopuliste și de extremă dreaptă din Europa, reunite în weekendul trecut la Madrid, dar și de la conferința dreptei conservatoare, religioase și extremei drepte, organizată pe 16 și 17 aprilie de la Bruxelles.
AUR e singurul partid parlamentar din România care nu face parte din nici un grup politic la nivel european.
În februarie, când un ministru din Guvernul Ungariei a declarat despre AUR că ”cine este duşmanul maghiarilor, este duşmanul Ungariei”.
”Cine este duşmanul Uniunii Democrate Maghiare din România (UDMR) este duşmanul Fidesz, iar cine este duşmanul maghiarilor, oriunde în Bazinul Carpatic, este duşmanul Ungariei”, a declarat la Cluj-Napoca János Lázár, ministrul Construcţiilor şi Transporturilor din Ungaria, pentru portalul Maszol.ro, citat de G4Media.
Liderul AUR, George Simion, a declarat pe 12 mai, la evenimentul de lansare a candidaţilor la europarlamentare desfăşurat în Satu Mare, că duşmanul politic în acest judeţ este „o creatură hidoasă, şovină, numită UDMR”.
„Fraţii noştri maghiari sunt conaţionalii noştri, îi iubim şi îi aşteptăm în rândurile AUR dacă se identifică cu valorile conservatoare sau în rândul altor partide de alte orientări, dar nu dorim ghetoizarea politică a cetăţenilor maghiari şi în fond şi la urma urmei UDMR-ul este pentru etnicii maghiari ceea ce pentru etnicii români este PSD-ul şi PNL-ul. Sunt cei care au furat, cei care au distrus, cei care şi-au bătut joc de toţi cetăţenii României, indiferent de etnie, a declarat George Simion.
O săptămâna mai târziu, șeful partidului extremist AUR, George Simion, a declarat în cadrul unui miting electoral organizat la Târgu Mureş că nu îşi va cere scuze de la UDMR după discursul de la Satu Mare.
„Am văzut cu toţii ce au transmis liderii corupţi, liderii murdari, liderii UDMR-ului acum câteva zile, în urma discursului pe care l-am avut în judeţul Satu Mare, că instig la ură interetnică şi că îi atac pe fraţii noştri maghiari (…) Nici nu îmi cer scuze, nici nu dezmint, nici nu retractez, nici nu îmi pare rău. Îmi menţin cu tărie afirmaţiile, pentru că ele reprezintă realitatea asta, nu este un discurs al urii, ci este o constatare a stării de fapt în care se află ţara noastră”, a spus Simion pe 18 mai.
Ultimul partid care a avut campanii electorale construite pe mesaje anti-UDMR a fost Partidul România Mare în anii 90-2000.